Valgerd Svarstad Haugland (Kristelig Folkeparti), 2001-12-14:
Den delen av komiteinnstillinga som gjeld kulturområdet, inneheld ei rad merknader, dels frå ein samla komite, dels frå eit fleirtal og dels frå ulike mindretal. Det inntrykket som sit sterkast att etter ei samla gjennomlesing av denne innstillinga, er likevel at det gjer seg gjeldande brei politisk semje om hovudlinene i kulturpolitikken. Dette må seiast å vera eit godt utgangspunkt for ei positiv vidareutvikling av dette saksområdet i åra som kjem. Eit stort arbeid i åra framover blir å følgja opp stortingsmeldinga om arkiv, bibliotek og museum frå den førre Bondevik-regjeringa. Den meldinga, og oppgraderinga av dette feltet som meldinga skisserer, fekk brei tilslutning ved stortingsbehandlinga for eitt år sidan. Det er vidare gledeleg at framlegget om eit felles samordnings- og utviklingsorgan for ABM-feltet har fått så god mottaking. Presiseringane komiteen kjem med, er heilt i tråd med dei tankane vi har i departementet. I samråd med utdannings- og forskingsministeren vil eg snarast vurdera om ABM-utvikling òg bør ta for seg ansvaret for skulebibliotek. I budsjettet for 2002 er det lagt opp til ei styrking av museumsfeltet. Norsk museumsutvikling er godt i gang med dei omfattande, men heilt nødvendige, strukturreformene innanfor det norske museumslandskapet. I ABM-meldinga vart det elles gjort framlegg om å samorganisera seks kunstinstitusjonar i Oslo-området, noko Stortinget slutta seg til. Visjonen for prosjektet er at det skal utviklast ein formidlingsarena som inkluderer eit breitt spektrum av kunstformer, ikkje minst nye grenseoverskridande ytringsformer. I budsjettproposisjonen vart prosjektet Nasjonalt kunstmuseum følgt opp med ei løyving på 6 mill. kr. Eg er lite glad for at fleirtalet i komiteen har redusert budsjettramma for prosjektet med 2 mill. kr, men eg ser likevel av merknadene frå fleirtalet i komiteen at dei gir sterk verbal støtte til prosjektet. Dette tolkar eg som ei klår melding om at fleirtalet vil at Regjeringa skal følgja opp intensjonen for det nye kunstmuseet. Det vil vi òg gjera, og vi vil presisera det i budsjettframlegget for 2003. Av andre viktige enkeltprosjekt vil eg dessutan nemna Nasjonalbiblioteket, som har stort behov for å betra dei fysiske rammevilkåra for Oslo-avdelinga. Her må det samstundes arbeidast målretta for å finna løysingar som gir fullgode vilkår for tilsette og brukarar. Det pågår for tida mange utgreiingsprosjekt innanfor kulturfeltet, m.a. innanfor musikk, scenekunst og litteratur. Dels er det tale om utgreiingar sette i verk av departementet, dels er det prosjekt i regi av Norsk kulturråd og andre fagorgan. Dette vil vera viktige premissar for den framtidige kulturpolitikken, og eg vil leggja opp til ei samla drøfting i form av ei kulturmelding. Ei forsvarleg handsaming av dei mange utgreiingane tilseier at departementet nyttar det komande året til å førebu ei slik melding med sikte på framlegging for Stortinget tidleg i 2003. Den økonomiske situasjonen i NRK og dei tiltaka leiinga i NRK har vedtatt, har den siste tida skapt stor debatt både her i Stortinget i dag og i media. Fleire parti har gått langt i å argumentera for detaljstyring av verksemda i NRK. Eg vil her understreka det som må vera det prinsipielle utgangspunktet: Regjeringa meiner det er svært viktig å halda ved lag ein ikkje-kommersiell allmennkringkastar med eit breitt tilbod av program til heile folket. NRK har som allmennkringkastar eit ansvar for å gi både breie og smale grupper eit godt kringkastingstilbod. Korleis NRK skal løysa dette oppdraget, må leiinga av NRK ha stor fridom til å avgjera sjølv. Stortinget har vedtatt at NRK skal vera organisert som eit aksjeselskap. Styret i bedrifta må då òg få den fridomen som trengst for å driva selskapet på ein profesjonell og effektiv måte. Eg går ut frå at NRK vil gjennomføra dei innsparingane som er naudsynte, utan at det går ut over oppgåvene som allmennkringkastar. På bakgrunn av den debatten som no er i gang, meiner eg det er viktig at Stortinget får høve til å drøfta dette på eit meir prinsipielt grunnlag enn det ein budsjettdebatt gir høve til. Eg vil difor koma tilbake til Stortinget på nyåret med ei munnleg orientering om NRK, og det vil eg – om Stortinget vil – gjera i februar. Eg har merka meg at fleirtalet i komiteen har redusert tilskottet til lokale kulturbygg med 5,4 mill. kr. Desse bygga skaper stor lokal aktivitet og har mykje å seia for lokalsamfunna. Det er difor uheldig at forslaget til tilskott blir redusert, og at ventetida for tilskottet aukar. Mellom anna dreier dette seg om å leggja til rette for lokale kulturaktivitetar for born og unge, ei målgruppe som komiteen i fleire andre samanhengar legg stor vinn på. Eg vil, trass i enkelte endringar eg har peikt på, oppsummera: Dette er eit felt som det viser seg å vera stor semje om. Bondevik-regjeringa la ikkje inn mange endringar i Stoltenberg-regjeringa sitt forslag, og komiteen har heller ikkje gjort store endringar. Dette borgar for eit godt samarbeidsklima på kulturfronten. Det er bra, for det fortener både kunsten og kulturen, og det gjer arbeidet lettare.